Në fund të muajit Nëntor, San Francisco aprovoi përdorimin e robotëve si forcë vdekjeprurëse nga policia kur përballeshin me të dyshuar të dhunshëm dhe armatosur.
Bordi i Mbikëqyrësve të Policisë votoi në favor të politikës së re pavarësisht kundërshtimeve nga grupet e të drejtave civile por tani siç duket kanë ndryshuar mendje.
Gjatë një seance të dytë, bordi vendosi kundër përdorimit të robotëve të policisë, një seancë e cila zakonisht është formale por tani u përdor për të rrëzuar vendimin e mëhershëm.
Policia e San Francisco bëri propozimin pasi një ligj hyri në fuqi në Kaliforni për përcaktimin e përdorimit të pajisjeve të gradës ushtarake.
Nëse do të miratohej policët mund të pajisnin robotët me eksplozivë të cilët shpërthenin në momentin e kontaktit apo afrimit me të dyshuarit e rrezikshëm.
Kritikët mendojnë se këto robotë mund të keqpërdoren. Autoritetet mund të përdorin robotët si forcë vdekjeprurëse kur çdo opsion tjetër ka rënë. /PCWorld Albanian